Ninow uit hospitaal, terug in tronk | Netwerk24
Deur Christiaan du Plessis 25 April 2019 06:14
Die vermeende Dros-verkragter, Nicholas Ninow. Foto: Deaan Vivier
Sy arm was glo erg geswel en hy is deur mediese beamptes na die hospitaal verwys.
Zandile Mabunda, woordvoerder van die departement van korrektiewe dienste (DKD), het Woensdag gesê Ninow is terug in die Kgosi Mampuru II-gevangenis.
Die #NotInMyName-beweging waarin mans gekant teen die toenemende geweld teen vroue en kinders hul stem dik maak, het vroeër in 'n inskrywing op die groep se Facebook-blad beweer Ninow "spuit homself daagliks met 'n mengsel van dwelms in". Dié organisasie het ook beweer die laaste keer het hy 'n oordosis dwelms ingespuit óf die verkeerde aar raakgespuit.
Die DKDhet intussen teen #NotInMyName uitgevaar en gesê die beweging het hom nooit genader om duidelikheid te kry oor die omstandighede wat daartoe aanleiding gegee het dat Ninow behandel moes word nie.
Hoewel die DKD nie kon bevestig wat tot Ninow se hospitalisering gelei het nie, het betroubare bronne aan Netwerk24 gesê hy is deur 'n spinnekop gebyt.
Ninow se verhoor begin in September in die hooggeregshof in Pretoria. Hy staan tereg op aanklag van ontvoering, verkragting, die besit of gebruik van dwelms, aanranding en regsverydeling nadat hy op 22 September 2018'n sewejarige meisie in 'n Dros-restaurant in Silverton, Pretoria, na bewering verkrag het.